3 moorde binne 3 uur in PE | Netwerk24
Deur Cara-Lee Dorfling 20 Januarie 2020 18:10
Volgens die polisie is daar geen bewyse dat die drie moorde in die Motherwell-polisiegebied met mekaar verband hou nie.
Die moontlikheid dat dit geteikende moorde kan wees, word ondersoek, aangesien die slagoffers oënskynlik nie beroof is nie.
Volgens kapt. André Beetge, polisiewoordvoerder, is die jongste moord omstreeks 03:15 aangemeld nadat Vusumzi Maritz (27) in sy kamer agter die hoofhuis in Mlangenistraat, Motherwell, doodgeskiet is.
Die kamerdeur is vermoedelik oopgedwing voordat hy twee keer in die gesig geskiet is.
’n Ooggetuie het blykbaar gesien hoe ’n man in ’n wit hemp van die toneel af weghardloop en by ’n motor verder af in die straat inklim.
Sowat twee uur tevore is die polisie na ’n moord op St. George-strand ontbied.
Beetge sê ’n veiligheidswag het ’n man in die straat naby die plaaslike swembad aangetref. Hy het ’n skietwond aan die agterkant van sy kop gehad.
Vingerafdrukke is geneem om die identiteit van die oorledene te probeer vasstel.
In die derde voorval het die polisie omstreeks 00:20 in Zwide op die lyk van ’n man in ’n plas bloed afgekom.
Die polisie het patrolliediens gedoen toe die lyk op die hoek van Mdani- en Gwadela-straat aangetref is. Agt leë patroondoppies is op die toneel gekry.
Die identiteit van die oorledene, wat verskeie skietwonde in sy gesig en bolyf gehad het, is ook nog onbekend.
Beetge sê die lyk het geen identifikasie gehad nie en niemand kon hom op die toneel uitken nie.
Meer oor: Port Elizabeth | Moorde